ፍርድ ቤቱ በእነ አቶ አብዲ መሐመድ ዑመር መዝገብ የተከሰሱ 47 ግለሰቦች የተመሠረተባቸውን ክስ አቀረበ
በሶማሌ ክልል በሰኔና ሐምሌ ወራት 2010 ዓም የክልሉ ተወላጆች ባልሆኑ ነዋሪዎች ላይ በተፈጸሙት ወንጀሎች  በመሳተፍ በተጠረጠሩትና  በእነ አቶ አብዲ መሐመድ ዑመር መዝገብ  የተከሰሱት 47 ግለሰቦች  የተመሠረተባቸው  ክስ  በዛሬው ዕለት በፍርድ ቤቱ እንዲነበብ አድርጓል  ።    በዛሬው ዕለት በዋለው ችሎት  በወንጀል  በመሳተፍ  የተጠረጠሩት  47 ግለሰቦች  የክልል ቢሮ ሐላፊዎች የነበሩና  የሄጎ ቡድን አባላት ናቸው ።በቁጥጥር ስር ከዋሉት ይልቅ ያልዋሉት ተከሳሾች በመብዛታቸው ምክንያት ሌሎች የሚፈለጉ ተከሳሾች ሲቀርቡ ክሱ ቢነበብ የሚል ሐሳብ አቃቤ ሕግና ጠበቆች ቢያቀርቡም ችሎቱ ሳይቀበላቸው ቀርቶ ለተያዙት ተከሳሾች የተፋጠነ ፍትህ የማግኘት መብት ሲል ክሱን አንብቦላቸዋል፡፡የክልሉ የቀድሞ ፕሬዝዳንት አቶ አብዲ መሐመድ ዑመር፣ የሴቶችና ሕፃናት ቢሮ ሃላፊ ራህማ መሐመድ፣ ኮሚሽነር ፈርሃን ጣሂር፣ የክልሉ የፖሊስ ኮሚሽነር ጄኔራል አብዱርሃማን አብዱላሂ፣ የልዩ ሃይል የቀድሞ አዛዥ እና ሌሎች የክልል ቢሮ ኃላፊዎችና የሄጎ ቡድን ማዕከላዊ ኮሚቴዎች በጅግጅጋ ከተማ ከ400 የሄጎ አባላት ጋር በመሆን በፕሬዝዳንቱና በጅግጅጋ ጤና ሳይንስ ኮሌጅ በተደጋጋሚ በመገኘት “የፌዴራል መንግስት ሲወረን ሶማሌ ደሙ ሊፈላ ይገባል” ማለታቸውን የተነበበው ክስ አመልክቷል ።እንዲሁም “ጠቅላይ ሚንስትር አብይ አህመድና አቶ ለማ መገርሳ ክልሉን የኦሮሞ ሊያደረጉት እየሰሩ ነው፡፡ ስለዚህ ከሶማሌ ተወላጆች ውጭ ያሉትን ግደሉ፣ ንብረቱንም አውድሙ፤ ዝረፉ፡፡” በሚል አቅጣጫ ለሄጎ በመስጠት ፖሊስ እንዳይከለክላቸው በማድረግ ሰዎች እንዲሞቱ፣ 266 ሰዎች እንዲጎዱ፣ በርከት ያሉ ሴቶች በሄጎ ልዩ ሃይል አባላት እንዲደፈሩ አድረገዋል ይላል ክሱ፡፡በተጨማሪም 412 ሚሊየን ብር ንብረት ጉዳት አድርሰዋል፡፡ ቁጥሩ በውል ያልታወቀ ሰው አፈናቅለዋል፤ ቤተክርስቲያን አቃጥለዋል፡፡ ይላል የተመሰረተባቸው ክስ፡፡አቃቤ ህግ ይህን ሊያስረዳለት የሚችል 213 የሰው ምስክር 23 የሰነድ እንዲሁም እንደ ተንቀሳቃሽ ምስሎች(ቪዲዮዎች)ገላጭ ማስረጃዎች እንዳሉት በክሱ መጨረሻ ላይ አስፍሯል፡፡ክሱን ስለመረዳታቸው የተጠየቁት አንደኛ ተከሳሽ አቶ አብዲ መሐመድ “ክሱ የውሸት ቅንብር ነው” ሲሉ ተከራክረዋል፡፡አቃቤ ሕግም የማስረጃ ዝርዝር ለተከሳሾች መድረስ የለበትም ሲል ለችሎቱ አመልክቷል፡፡ ተከሳሾች ደግሞ ሊደርሰን ይገባል ብለዋል፡፡ችሎቱ ተከሳሾች ማመልከቻውን በፅሑፍ እንዲያቀርቡ ተዕዛዝ ሰጥቶ በጉዳዩ ላይ ብይን ለመስጠት ለየካቲት 7 ተለዋጭ ቀጠሮ የሰጠ ቢሆንም፣ ያልተያዙ ከ40 በላይ ተከሳሾችን ፖሊስ ከዚህ በፊት የሰጠው አምስት ቀናት እንዳልበቃው ገልፆ ለችሎቱ ባቀረበው ማመልከቻ የደረሰበትን ደረጃ እንዲያሳውቅ ችሎቱ ለየካቲት 20፣ 2011 ዓ.ም. ተለዋጭ ቀጠሮ ሰጥቷል፡፡